
	"Αμμόχωστος - Το Άλγος του Νόστου"

Φωτογραφικό Λεύκωμα
Έκθεση Φωτογραφίας

του Στέφανου Κουρατζή

στο Σπίτι της Κύπρου

Tην Πέμπτη 24 Οκτωβρίου 2024, με επιτυχία πραγματοποιήθηκε, στο Σπίτι της Κύπρου, η παρουσίαση του φωτογραφικού λευκώματος μονογραφία του φωτογράφου Στέφανου Κουρατζή, "Αμμόχωστος - Το Άλγος του Νόστου" και τα εγκαίνια της ομότιτλης έκθεσης φωτογραφίας.

Ο Διευθυντής του Σπιτιού της Κύπρου, Διομήδης Νικήτα καλωσόρισε τους παρευρισκόμενους και στη συνέχεια διάβασε τον χαιρετισμό του Αρχιεπισκόπου Νέας Ιουστινιανής και Πάσης Κύπρου κ.κ. Γεώργιου.

Για το βιβλίο και το έργο του ταλαντούχου φωτογράφου και συγγραφέα, μίλησε ο Δρ Ιωάννης Τουμαζής, Διευθυντής του Πολιτιστικού Ιδρύματος Τραπέζης Κύπρου, πρώην Υφυπουργός Πολιτισμού της Κυπριακής Δημοκρατίας.
Με την αντιφώνηση του Στέφανου Κουρατζή ολοκληρώθηκε η παρουσίαση του λευκώματος και στη συνέχεια ακολούθησαν τα εγκαίνια της έκθεσης.
Το δίγλωσσο (στα ελληνικά και στα αγγλικά) φωτογραφικό λεύκωμα μονογραφία του φωτογράφου  Στέφανου Κουρατζή, καθώς και η ομότιτλη έκθεση φωτογραφίας, είναι η αισθητική απόδοση του προσβάσιμου κομματιού της περίκλειστης πόλης της Αμμοχώστου, του Βαρωσιού όπου, 50 χρόνια μετά την τουρκική εισβολή και κατοχή, ο χρόνος μοιάζει να έχει σταματήσει το 1974, δημιουργώντας ένα σουρεαλιστικό κινηματογραφικό σκηνικό.

Ο ίδιος ο δημιουργός αναφέρει: «Τα ιστορικά στοιχεία και δεδομένα που αφορούν την Αμμόχωστο, με βάση τα ψηφίσματα του Συμβουλίου Ασφαλείας, και το παράνομο άνοιγμα μέρους της περίκλειστης πόλης από το τουρκικό κατοχικό καθεστώς προκλητικά τον Οκτώβριο του 2020, πριν την επίσκεψη Ερντογάν, και μετατροπής της σ’ ένα γκροτέσκο θεματικό πάρκο, είναι ήδη γνωστά.

Η εικόνα της πόλης δεν είναι απλώς μια αναπαράσταση ή μίμηση του πραγματικού όπως ο καθένας θέλει, έχει μάθει και μπορεί να το αντιληφθεί, αλλά ένας ολόκληρος κόσμος. 

Με τη πρώτη ματιά, το Βαρώσι μοιάζει να μην κουβαλάει τίποτε από το παρελθόν του όμως η πόλη, διττή, ως ένα φάντασμα που περιπλανιέται στην άμμο του χρόνου αλλά και ως μια οντότητα με απολιθωμένη κραυγή σιωπής, είναι μαρτυρία για ένα παρελθόν που έχει καταπιεστεί βίαια και μένει παγιδευμένο σε ένα αέναο παρόν, αποτελεί το ζωντανό παράδειγμα της συνεχούς πάλης ανάμεσα στη μνήμη, όπου το παρελθόν είναι μια συλλογή στιγμών που κάνει επανάσταση και πρέπει να διασωθεί, και στη λήθης, όπου μέσω της κυρίαρχης αφήγησης, απειλεί να την εξαλείψει.

Με αφετηρία την οδό Ήρας και ολοκλήρωση στη Λεωφόρο Κέννεντυ, σχηματίζεται ο άξονας γύρω από τον οποίο οργανώθηκε η οπτική αφήγηση ώστε να αναδειχθεί η ιστορική διάσταση της Αμμοχώστου προτρέποντας, τον θεατή - αναγνώστη των σ’ έναν πολλών διαστάσεων αναστοχασμό όπου σχεδόν επιτακτικά προστάζουν: "Κοίτα με, είμαι εδώ, υπήρξα, υπάρχω", δημιουργώντας μια αίσθηση συμβολισμού και υπερβατικότητας. 

Κάθε φωτογραφία λειτουργεί και αποκαλύπτει, ως εργαλείο μνήμης και ιστορικής οπτικής αλήθειας, τις σκληρές πραγματικότητες του σήμερα υφαίνοντας νέες εικόνες στην ατομική και συλλογική μνήμη συμβάλλοντας στη διατήρηση της πολιτιστικής κληρονομιάς με το άλγος του νόστου να συνοδεύει μια πόλη που παραμένει, όπως και τα άλλα εδάφη της Κυπριακής Δημοκρατίας, υπό τουρκική κατοχή».

-------------------------------------------------------------------------
Ο Στέφανος Κουρατζής είναι διεθνώς βραβευμένος φωτογράφος ο οποίος ζει στην Κύπρο από το 2000. Σπούδασε στη Σχολή Φωτογραφίας Focus και συνεργάστηκε επί σειρά ετών με τοπικά και διεθνή ΜΜΕ και Πρακτορεία Ειδήσεων ως ανταποκριτής Ξένου Τύπου. Έχει καλύψει σημαντικά γεγονότα σε επικίνδυνες περιοχές του πλανήτη ενώ το 2018 συμμετείχε στη 16η Μπιενάλε Αρχιτεκτονικής της Βενετίας, με το Κυπριακό Περίπτερο (I Am Where you are). Έχει επιμεληθεί σειρά φωτογραφικών εκθέσεων και είναι ο καλλιτεχνικός διευθυντής του Φεστιβάλ Φωτογραφίας Λεμεσού.  www.kouratzis.com
*Το φωτογραφικό λεύκωμα μονογραφία της έκθεσης έχει εκδοθεί με την ευγενική χορηγία της Ιεράς Αρχιεπισκοπής Κύπρου

Διάρκεια έκθεσης: 24 – 31 Οκτωβρίου 2024
Ώρες λειτουργίας: Δευτέρα και Τετάρτη: 10:00 - 18:00 

                  
    Τρίτη, Πέμπτη και Παρασκευή: 10:00 - 15:00

Η παρουσίαση του φωτογραφικού λευκώματος θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:

https://webcast.grnet.gr/room/1607?eventid=17067

